REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/173-18

19. jul 2018. godine

B e o g r a d

ZAPISNIK

52. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 18. JULA 2018. GODINE

 Sednica je održana u Subotici, u sali Skupštine Grada Subotice, Trg slobode broj 1, kao sednica van sedišta, u skladu sa članom 42. stav 4. Poslovnika Narodne skupštine.

Sednica je počela u 11,15 časova.

Sednici je predsedavala Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Sonja Vlahović, Vojislav Vujić, Miljan Damjanović, Goran Kovačević, Milan Lapčević, dr Milorad Mijatović, Zoltan Pek, Olivera Pešić i Srbislav Filipović.

 Sednici su prisustvovali zamenici članova Odbora: Ivan Manojlović (zamenik Veroljuba Arsića) i Snežana Petrović (zamenik Moma Čolakovića).

 Sednici su prisustvovali i narodni poslanici: Tomislav Žigmanov, Desanka Repac i Milimir Vujadinović.

 Sednici nisu prisustvovali članovi Odbora: Dušan Bajatović, Goran Ješić, Milorad Mirčić i Momo Čolaković.

Na poziv predsednika Odbora sednici su prisustvovali i: Bogdan Laban, gradonačelnik Subotice; dr Duško Pejović, predsednik DRI; dr Bojana Mitrović, potpredsednik, Nevenka Bojanić, član Saveta; Ljiljana Dimitrijević; član Saveta Marijana Simović; član Saveta Cvetana Pršić, vrhovni državni revizor; Radulka Urošević, vrhovni državni revizor; Svetlana Toma Anokić, vrhovni državni revizor; Ivica Gavrilović, vrhovni državni revizor; Stojanka Milovanović, v.d. vrhovnog državnog revizora; Slobodan Mijailović, v.d. vrhovnog državnog revizora; Žarko Riznić, ovlašćeni državni revizor; Milena Milinković, sekretar Institucije, Iva Vasilić, šef Kancelarije predsednika, i Vesna Pavlović, radno mesto za saradnju sa medijima; predstavnici Agencije za borbu protiv korupcije: Marijana Obradović, pomoćnik direktora u Sektoru za prevenciju; Zorana Kepnik Hinić, načelnik Odeljenja za vođenje registara i posebnih evidencija u Sektoru za kontrolu imovine i prihoda funkcionera i postupanje po predstavkama; i Almira Medunjanin, načelnik Odeljenja za rešavanje o sukobu intersa u Sektoru za rešavanje o sukobu interesa, kao i Jaroslava Božanić i Katarina Ristić, predstavnice USAIDA-a.

Sednici su prisustvovali i: Vesna Bosančić, pomoćnik gradonačelnika; Marija Ušumović Davčik, načelnik gradske uprave, članovi Gradskog veća, sekretari sekretarijata i direktori gradskih javnih preduzeća.

Na predlog predsednika, Odbor je jednoglasno utvrdio sledeći

D n e v n i r e d:

1. Predstavljanje izveštaja o sprovedenoj reviziji Grada Subotice i efekata sprovedenih preporuka DRI;
2. Prevencija korupcije na lokalnom nivou;
3. Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja Državne revizorske institucije, sa predlogom zaključaka;
4. Usvajanje zaključaka povodom razmatranja sektorskih izveštaja Državne revizorske institucije.

 Bogdan Laban je poželeo gostima dobrodošlicu i izrazio zadovoljstvo, što je Subotica domaćin ove sednice. Istakao je da sednice Odbora za finansije, republički budžet i kontrolu trošenja javnih sredstava na teritorijama lokalnih samouprava pružaju priliku da se kroz javni dijalog i razmenu informacija podigne kvalitet javnih usluga i uspostave mehanizmi za konstantno unapređivanje života građana. On je u kratkim crtama izneo rezultate koje je gradska vlast ostvarila u prethodnom periodu.

**Prva tačka dnevnog reda:** **Predstavljanje izveštaja o sprovedenoj reviziji Grada Subotice i efekata sprovedenih preporuka DRI**

 Duško Pejović je predstavio izveštaje o sprovedenoj reviziji Grada Subotice. Predstavljajući izveštaj naglasio je da grad Subotica može da posluži kao primer dobre prakse za ostale gradove kada je u pitanju otklanjanje nepravilnosti. DRI je od grada Subotice u zakonskom roku, u februaru 2017. godine, dobila odazivni izveštaj, sa svim prilozima i dokazima da su postupili po preporukama DRI za otklanjanje nepravilnosti iz prvog prioriteta, koje su otklonjive. Tokom sprovođenja revizije Završnog računa budžeta i pravilnosti poslovanja Grada Subotice za 2015. godinu, revizori su utvrdili da od 389 zaposlenih , 386 nije imalo dobro obračunate plate. Zbog toga je iz budžeta grada isplaćeno 123,5 miliona dinara više. Dodao je da su nakon sprovedene revizije sve isplate plata svedene u zakonski okvir. On je izrazio očekivanje da će preko 70% preporuka DRI biti sprovedeno. Efekti sprovedene revizije pravilnosti poslovanja i otklonjene nepravilnosti iznose 484 miliona dinara. Iskoristio je ujedno priliku da, u ime Institucije, pozove Odbor na dalju međusobnu saradnju.

**Druga tačka dnevnog reda: Prevencija korupcije na lokalnom nivou;**

 Marijana Obradović je govorila o antikorupcijskim javnim politikama na lokalnom nivou. Akcionim planom je predviđeno da lokalne samouprave usvoje planove za sprovođenje antikorupcijskih aktivnosti. Po njenim rečima postoje spoljni i unutrašnji izvori rizika korupcije.

 Almira Medunjanin je govorila o nadležnostima Agencije za borbu protiv korupcije, s posebnim osvrtom na registre, podnošenje izveštaja o imovini i prihodima, kontrolu i postupanje po predstavkama. Agencija ima preventivnu, a ne represivnu ulogu. Međutim, ona je često inicijator aktivnosti državnih organa, koje imaju represivnu ulogu.

Zorana Kepnik Hinić se osvrnula na obaveze funkcionera koje proizilaze iz Zakona o Agenciji za borbu protiv korupcije.

Aleksandra Tomić se zahvalila prisutnim predstavnicima Grada Subotice - učesnicima sednice u okviru prve dve tačke, i pozvala ih da prisustvuju i drugom delu sednice, ukoliko su u mogućnosti, na kome će biti razmotreni sektorski izveštaji DRI.

**Treća tačka dnevnog reda: Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja Državne revizorske institucije, sa predlogom zaključaka;**

U okviru treće tačke dnevnog reda, nakon pauze, Pododbor za razmatranje izveštaja o obavljenim revizijama Državne revizorske institucije održao je, u prisustvu svih članova odobora, sednicu. Sednici Pododbora je predsedavao Milan Lapčević, član Pododbora.

Na sednici Pododbora razmotreno je šest sektorskih izveštaja DRI:

* Izveštaj o radu Sektora za reviziju budžeta i budžetskih fondova Republike Srbije za 2017. godinu;
* Izveštaj o radu Sektora za reviziju organizacija obaveznog socijalnog osiguranja za 2017. godinu;
* Izveštaj o radu Sektora za reviziju Narodne banke Srbije, javnih agencija i drugih korisnika javnih sredstava za 2017. godinu;
* Izveštaj o radu Sektora za reviziju budžeta lokalnih vlasti za 2017. godinu;
* Izveštaj o radu Sektora za reviziju javnih preduzeća, privrednih društava i drugih pravnih lica koje je osnovao ili ima učešće u kapitalu ili u upravljanju korisnik javnih sredstava za 2017. godinu;
* Izveštaj o radu Sektora za reviziju svrsishodnosti poslovanja za 2017. godinu.

Sektorske izveštaje Državne revizorske institucije su predstavili vrhovni i ovlašćeni državni revizori: Cvetana Pršić, Stojanka Milovanović, Radulka Urošević, Slobodan Mijailović, Žarko Riznić i Svetlana Toma Anokić.

U rasparavi nakon toga Miljana Damjanovića je interesovalo postoji li povratna informacija o tome da li su nadležni organi reagovali na prijave o kršenju zakona koje je podnela DRI, tj. da li su ovlašćena lica koja predstavljaju subjekte snosila konsekvence zbog kršenja zakona.

Duško Pejović je istakao da u slučaju javnih preduzeća, pored krivičnih i prekršajnih prijava, postoje i prijave za privredni prestup. Do sada je podneto 160 prijava za privredni prestup, 187 krivičnih prijava od čega je 10 odbačeno i 1743 prekršajne prijave.

Milorad Mijatović je upitao koliko je DRI osposobljena da prati ostvarivanje ciljeva održivog razvoja.

Duško Pejović je odgovorio da je DRI osposobljena da vrši sve zadatke koji su joj povereni. Biće angažovan veći broj revizora, vršiće se revizija IT sistema.

Aleksandra Tomić je predložila da se o prijavama koje je podnela DRI govori na sledećoj sednici van sedišta, u Leskovcu, na kojoj će biti podnet izveštaj DRI o tom. Pitala je da li postoji evidencija o datim preporukama i da li postoji podatak o uštedama u republičkom budžetu, na osnovu rada DRI.

Duško Pejović je naglasio da će se raditi i revizije sprovedenih preporuka. Ne postoji metodologija podnošenja prijava, već postoji obaveza podnošenja prijava.

Milan Lapčević je pohvalio izveštaj o sprovedenoj reviziji Grada Subotice, istakao da je to pravi primer saradnje DRI i lokalnih vlasti.

Predsedavajući Milan Lapčević predložio je da Odbor usvoji sektorske izveštaje.

**Četvrta tačka dnevnog reda:** **Usvajanje zaključaka povodom razmatranja sektorskih izveštaja Državne revizorske institucije**

 Na predlog Pododbora za razmatranje izveštaja o obavljenim revizijama Državne revizorske institucije Odbor je jednoglasno (12 za) usvojio sledeće sektorske izveštaje DRI:

1. Izveštaj o radu Sektora za reviziju budžeta i budžetskih fondova Republike Srbije za 2017. godinu;
2. Izveštaj o radu Sektora za reviziju organizacija obaveznog socijalnog osiguranja za 2017. godinu;
3. Izveštaj o radu Sektora za reviziju Narodne banke Srbije i javnih agencija i drugih korisnika javnih sredstava za 2017. godinu;
4. Izveštaj o radu Sektora za reviziju budžeta lokalnih vlasti za 2017. godinu;
5. Izveštaj o radu Sektora za reviziju javnih preduzeća, privrednih društava i drugih pravnih lica, koje je osnovala ili ima učešće u kapitalu drugih pravnih lica Republika Srbija za 2017. godinu;
6. Izveštaj o radu Sektora za reviziju svrsishodnosti poslovanja za 2017. godinu.

 Sednica je završena u 14,45 časova.

 Sednica je održana uz podršku Programa UN za razvoj u Srbiji.

 SEKRETAR PREDSEDNIK

 Ljiljana Miletić Živković dr Aleksandra Tomić